לוּ קוֹמֲמִיּוּת



	
	לוּ קוֹמֲמִיּוּת
	




לוּ קוֹמֲמִיּוּת הָלְכָה הַיַּעֲלָה

עַד כִּי מְאוֹרֶיהָ בְּנֵי אֵל יֶחֱזוּ

לִקְרַאת כְּבוֹדָהּ כּוֹכְבֵי אֵל רָגְזוּ

תִּמְשֹׁךְ בְּחַכָּה כָּל גְּדוּדֵי מַעֲלָה.







אוֹ אִם שְׁחוֹחַ הָלְכָה עַל מַעֲלָ-

תָהּ שֹׁכְנֵי עָפָר לְמֻלָּהּ נֶחְפְּזוּ

יִחְיוּ נְבֵלָתָם וּמֵתִים עָלְזוּ

עַד בֵּין עֲצוּמִים יַחְלְקוּ עוֹד נַחֲלָה.







עַל כֵּן יְפֵהפִיָּה בְּחָכְמָה בָחֲרָה

לֶכֶת עֲלֵי דֶרֶךְ אֲשֶׁר הִיא הוֹלְכָה

כִּי הִיא בְּפֶלֶךְ הַתְּבוּנָה תּוֹמְכָה.







לֹא מִפְּנֵי מוּם בָּהּ וּמַעְלָה חָסְרָה

כִּי הִיא בְמוֹ יוֹפִי כְלוּלָה דוֹרְכָה

עַל בָּמֳתֵי הַחֵן וְעַל כֵּן מוֹלְכָה.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/36680